FI Euroopan unionin virallinen lehti CE 88/463

(2004/C 88 E/0475)

KIRJALLINEN KYSYMYS E-3476/03

esittäjä(t): Charles Tannock (PPE-DE) komissiolle

(24. marraskuuta 2003)

Aihe: EU-avun entisen etiopialaisen koordinaattorin katoaminen

Amanti Abdisa Jigi toimi Oromon avustusjärjestön (ORA) kehitysosaston johtajana, ennen kuin Etiopian hallitus sulki järjestön toimiston väkivaltaisesti ja takavarikoi kaikki järjestön varat vuonna 1996. ORA oli virallisesti tunnustettu avustusjärjestö, jonka avunantajiin kuuluivat Norwegian People's Aid, Comic Relief, Christian Aid ja Euroopan komissio. Amanti Abdisa Jigi nosti sulkemisesta kanteen tuomioistuimessa, mutta siitä ei ollut mitään hyötyä. 20. elokuuta 2000, kun Amanti Abdisa Jigi oli matkalla Keniassa pidettävään konferenssiin, Etiopian viranomaiset pidättivät hänet lentokoneessa ennen sen lähtöä. Amanti Abdiga Jigi nähtiin viimeksi 25. tammikuuta 2003, kun häntä oltiin kuljettamassa pois lähellä Addis Abebaa sijaitsevalta Bolen alueelta, ja tietojen mukaan hänet siirrettiin Shoa Robitin vankilaan. Hänen vangittuna pitämisensä rikkoo sekä kansainvälistä oikeutta että Etiopian lainsäädäntöä, joiden mukaan pidätetty on tuotava oikeuden eteen kahden vuorokauden kuluttua ja jonka mukaan pidätetylle on annettava oikeus kansainvälisten normien mukaiseen nopeaan ja puolueettomaan oikeudenkäyntiin.

Koska Euroopan komissio on sitoutunut myöntämään Etiopian kehitysohjelmalleen 500 miljoonan euron määrärahat neljän seuraavan vuoden aikana, onko se tietoinen Amanti Abdiga Jigin katoamisesta? Voiko komissio ilmoittaa, aikooko se kysyä Etiopian hallinnon eri tasoilta vankiloiden valvonnasta ja erityisesti Amanti Abdiga Jigin olinpaikasta ja häntä vastaan esitetyistä virallisista syytteistä? ORAn toiminta-alue kattaa Oromon vapautusrintaman toiminta-alueen, joka muodostaa noin 40 prosenttia Etiopian pinta-alasta. Tämän alueen haasteet vaikuttavat Euroopassa, sillä ORAlla on Saksassa toimisto, joka avustaa Etiopian pakolaisia.

Poul Nielsonin komission puolesta antama vastaus

(10. joulukuuta 2003)

Komissio on tehnyt lukuisia epäonnistuneita yrityksiä Amanti Abdisa Jigin löytämiseksi. Maan oikeusministeriöllä sen enempää kuin liittovaltion vankilaviranomaisilla ei ole mitään tietoa hänen olinpaikastaan. Kun arvoisa parlamentin jäsen oli välittänyt tiedon, jonka mukaan Amanti saattaisi olla vangittuna Shoa Robitissa, komission Addis Abebaan lähettämä valtuuskunta otti erään jäsenvaltion kautta yhteyttä maan liittovaltion vankilaviranomaisiin ja esitti pyynnön etsiä Amantia koskevia tietoja Shoan vankilan rekistereistä. Komissio pitää parlamentin jäsenen ajan tasalla tapauksen kehityskulusta.

Komissio olisi hyvin kiitollinen kaikesta lisätiedosta, josta saattaisi olla apua Amantin etsinnöissä. Komissio voi kokemuksensa perusteella todeta, että maan oikeusministeriö ja liittovaltion vankilaviranomaiset tarjoavat avuliaasti tietoja jopa mahdollisesti arkaluonteisissa tapauksissa niin kauan kuin rekisteritietoja on saatavilla. Komissio on huolissaan siitä, että monista syistä Amantia koskevia rekistereitä ei yksinkertaisesti ole ehkä olemassakaan. Millään Etiopiassa toimivista organisaatioista, joihin komissio on ottanut yhteyttä, ei ole minkäänlaista tietoa Amantista.